ไฮโดรเท็คไม่สัญญาปันผลสูง
ใจป้ำปี’54แจก70%ของกำไร คุยจับมือพันธมิตรบุกงานตปท.
24 ก.พ. 2555

ใจป้ำปี’54แจก70%ของกำไร คุยจับมือพันธมิตรบุกงานตปท.
HYDRO หุ้นน้องใหม่แจกปันผลสูงลิ่ว 4% ยังไม่พร้อมให้คำมั่นจะแจกสูงถึง 70% ของกำไรต่อเนื่อง ผูกอนาคตกับเงินลงทุน 
นายสลิบ สูงสว่าง ประธานเจ้าหน้าที่บริหาร บริษัท ไฮโดรเท็ค (HYDRO) เปิดเผยว่า คณะกรรมการบริษัทมีมติจ่ายเงินปันผลสูงถึง 0.26 บาทต่อหุ้น คิดเป็นสัดส่วน 70% ของกำไรสุทธิในปี 2554 
สำหรับปันผลจากงวดกำไรปี 2555 นี้ คงต้องพิจารณาอีกครั้งว่าในขณะนั้นบริษัทมีความจำเป็นในการลงทุนมากน้อยเพียงใด
ทั้งนี้ กรณีมีความต้องการลงทุนอาจจะจ่ายเงินปันผลได้ในสัดส่วน 40-50% ของกำไรสุทธิ แต่หากไม่มีแผนลงทุนและมีเงินเหลือมากเพียงพอ ก็อาจจะสามารถจ่ายในอัตราสูงในสัดส่วนใกล้เคียงกับการจ่ายปันผลจากกำไรงวดปี 2554 หรือสัดส่วน 70% ของกำไรสุทธิได้ 
อย่างไรก็ตาม ปัจจุบันไฮโดรเท็คมีแผนการขยายธุรกิจไปยังต่างประเทศ เป็นผู้ผลิตน้ำประปาใน 3 ประเทศ คือ พม่า ลาว และโอมาน โดยในเดือน มี.ค.นี้จะเดินทางไปพม่าและลาว เพื่อคุยกับเจ้าหน้าที่ของรัฐทั้งสองประเทศเพื่อขอเป็นผู้ผลิตน้ำประปา บริษัทคาด ว่าน่าจะทราบผลในปีนี้ 
กรณีบริษัทได้งานดังกล่าวน่าจะเริ่มรับรู้เป็นรายได้ตั้งแต่ปี 2556 เป็นต้นไป ซึ่งบริษัทค่อนข้างเชื่อมั่น เนื่องจากจะเข้าไปลงทุนพร้อมกับพันธมิตร ซึ่งมีสายสัมพันธ์ที่ดีกับประเทศเหล่านี้ หากเป็นประเทศพม่าจะร่วมกับบริษัท ผลธัญญะ (PHOL) ซึ่งคาดว่าขนาดการลงทุนประมาณ 500 ล้านบาท กำลังการผลิต 5 หมื่น1 แสนลูกบาศก์เมตรต่อวัน หากเป็นโอมานจะร่วมกับบริษัท ทีอาร์ซี คอนสตรัคชั่น (TRC) 
นอกจากนี้ บริษัทเพิ่งเข้าไปซื้อหุ้นเพิ่มทุนจำนวน 5 ล้านบาท ในบริษัท ยูเอซี ยูทิลิตี้ส์ (UACUT) บริษัทลูกของบริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) และจะเปลี่ยนชื่อเป็นบริษัท ยูเอซี ไฮโดรเท็ค เพื่อจะทำธุรกิจผลิตน้ำประปาเจาะตลาดองค์กรบริหารส่วนท้องถิ่น ซึ่งจะเริ่มมีรายได้ประมาณ 50 ล้านบาท ในปีหน้า 
ปัจจุบันบริษัทมีงานในมือรวม 1,300 ล้านบาท คาดว่าส่วนใหญ่จะรับรู้ทันปีนี้ และเมื่อรวมกับงานใหม่จะเข้าร่วมประมูลอีก 2,500 ล้านบาท คาดว่าจะผลักดันให้บริษัทมีการเติบโตของรายได้ไม่น้อยกว่า 50% หรือ 1,100 ล้านบาท และตั้งเป้าหมายตั้งแต่ปี 2556 เป็นต้นไปจะขยายตัวไม่น้อยกว่า 30% ซึ่งยังไม่นับรวมงานในต่างประเทศ